  Анжелика Тихонова корреспондент Удмуртилэн командаез Дышетскисьёслэн IX тол спартакиадаязы кыкетӥ инты басьтӥз. Люкам командае пырись 30 спортсменъёс куасэн бызьылонын, биатлонын но кёрлингын ӵошатскизы, ивортэ элькунысь Физкультурая, спортъя но егитъёсын ужан политикая министерстволэн пресс-службаез. Россиысь Дышетскисьёслэн IX тол спартакиадазылэн йылпумъян люкетэз 2-тӥ тулыспалысен 26-тӥ южтолэзёзь 9 улосвылъёсын радъяськиз. Финалэ 62 улосвылъёсысь 2 сюрс 584 адями пыриськиз. Соос 202 комплект медальёс понна вожвылъяськизы. Ӵошатсконъёс улосвылын улӥсьёслэн лыдзыя 3 группаосъя ортчизы. Удмуртилэн командаез 2 миллионозь калыкъем улосъёс пӧлын кыкетӥ группаын кужымзэ мертаз. Асьме командамылы данъетъёс басьтыны куасэн бызьылӥсьёс юрттӥзы. Пиос эстафетаын азвесь медальёс утӥзы, со сяна, Алексей Локтинов 15 иськеме эрико амалэн бызёнын «бронза» басьтӥз. Озьы, Удмуртилэн командаез 188 очко люказ но кыкетӥ луиз. Нырысетӥ интыын Тюмень улосвыл (190 очко), куинетӥ – Ленинград улосвыл (188 очко). ВАТСАН Ӵошатсконъёс 2 арлы одӥг пол ортчо. 2017-тӥ арын Спартакиадалы йылпумъянъёсъя Удмуртилэн командаез 3-тӥ инты басьтӥз. Спартакиада пӧртэм амалъёсъя радъяське но Россиын спортэз вӧлмытон, тол Олимпи шудонъёсы пыртэм спорт амалъёсъя но «спорт ориентирование» но «тупен хоккей шудон» амалъёсъя Россилэсь спортъя резервезлэсь дасьлыксэ но быгатонлыксэ будэтон понна ортчытӥське. Спартакиадаез ортчытон но радъян бордын Россиысь Спортъя министерство, «Спорт резервез дасянъя федерал центр» федерал кун ужъюрт, Росси улосвылъёсысь физкультура но спорт удысъя тӧрлык ёзэсъёс но спортъя огъяросси федерациос тыршо. Тегъёс: Спорт Удмуртия Россия пиналъёс куасэнбызьылон  